Bybelskool » Vraag 21: Wat is jou enigste troos in lewe en dood? – 1 Korintiërs 3:21-23 en 1 Korintiërs 6:18-20
Alles is immers julle s’n: Paulus en Apollos en Petrus, die wêreld, die lewe en die dood, die hede en die toekoms. Alles behoort aan julle! Maar julle behoort weer aan Christus, en Christus aan God. (NLV)
Vlug weg van seksuele losbandigheid. Geen ander sonde beïnvloed ’n mens se liggaam so direk soos hierdie een nie. Want as jy seksuele losbandigheid bedryf, sondig jy teen jou eie liggaam. Of verstaan julle nie dat julle liggame ’n tempel van die Heilige Gees is wat in julle woon en deur God aan julle gegee is nie? Julle behoort nie aan julleself nie, want julle is teen ’n duur prys gekoop. (NLV)
1. Paulus besweer verskille in hoofstuk 3 deur God as die Eienaar van letterlik alles te bely. Daar is niks en niemand wat nie aan Hom behoort nie. Hoe laat dit jou anders dink oor jou medegelowiges, die wêreld, lewe en dood, die hede en die toekoms?
2. Paulus besweer seksuele losbandigheid in hoofstuk 6 met dieselfde argument. Jou liggaam behoort nie aan jouself nie, maar is ‘n tempel van die Heilige Gees. Hoe kan hierdie wete jou help om gehoorsaam te lewe ook in jou seksuele lewe?
3. Lees die verse later vandag weer om jou te herinner daaraan dat jy, liggaam, gees en siel, in lewe en in sterwe, aan God behoort. Laat die gedagte dat jy ‘n tempel van die Heilige Gees is jou inspireer om altyd in sy teenwoordigheid te lewe.
4. Jy kan later vanaand die verse weer lees in die konteks van 1 Korintiërs 3 en 6 en my bydraes daaroor: 1 Korintiërs 3-4 – Soos ’n goeie boer, bouer en bestuurder en 1 Korintiërs 6 – Vermy onreg en onsedelikheid.